চুনারুঘাট প্রতিনিধি ॥ চুনারুঘাটে প্রবাসীর বাড়িতে দুর্ধর্ষ ডাকাতি হয়েছে। গত রোববার দিবাগত গভীর রাতে উপজেলার মিরাশী ইউনিয়নের বড়াব্দা মাইজগাঁও গ্রামের প্রবাসী সেলিম মিয়ার বাড়িতে ডাকাতির ঘটনাটি ঘটে। স্থানীয়রা জানান, ওই রাতে সেলিম মিয়ার বাড়িতে একদল ডাকাত হানা দেয়। ডাকাতরা বসত ঘরের পিছনের রান্না ঘরের জানালা ভেঙ্গে ভিতরে প্রবেশ করে পরিবারের সবাইকে জিম্মি করে আলমিরা ও সুকেস ভেঙ্গে নগদ ১লাখ টাকা বেশ কিছু স্বর্ণালঙ্কারসহ অন্যান্য মালামাল লুটে নেয়। ডাকাতরা পালিয়ে যাওয়ার পরিবারের লোকজনের চিৎকারে আশপাশের লোকজন ঘটনাস্থলে উপস্থিত হয়। এদিকে ডাকাতির ঘটনায় খবর পেয়ে চুনারুঘাট থানার ওসি তদন্ত ইকবাল হোসেনসহ একদল পুলিশ ঘটনাস্থল পরিদর্শন করেন।